Մինչև քեմալականների վերջնական հաղթանակը ժամանակակից Թուրքիայի ամբողջ տարածքում Ապրիլ 24-ը նշվել է նաև Պոլսում: Եթե Երևանում լույս տեսնող «Խորհրդային Հայաստան» թերթի 1922թ. ապրիլյան համարներում անդրադարձ չկա Մեծ եղեռնին, ապա Պոլսի հայկական թերթերը բավական տեղ են հատկացրել: «Ճակատամարտը» օրաթերթը ընթերցողներին տեղեկացրեց, որ «համաձայն Հայրապետական կարգադրության՝ առաջիկա երկուշաբթի օրը՝ ապրիլ 24-ը, Ազգային տոն է հռչակվել՝ ի հիշատակ մեր բյուրավոր նահատակների, նույն օրը Հայաստանի բոլոր եկեղեցիներում պիտի մատուցվի Պատարագ, և կատարվի հոգեհանգիստ»: